Aatu Räty

Pelityyli

Draftin Europe -sivusto kuvaa Rätyä monipuoliseksi hyökkääjäksi, jolla on kyky käsitellä kiekkoa nopeammin kuin osa pelaajista pystyy ajatella, samalla olemalla valmis jakamaan kiekkoa. Elokuussa 2019 The Hockey News -lehden toimittaja Steven Ellis kuvailee analyysissään hänen olevan älykäs paitsi älykäs puolustussuuntaan, myös kentällisensä todellinen "leipä ja voi" hyökkäyssuuntaan pelatessa. Ellis kehuu analyysissään myös Rädyn suoraluistelunopeutta sekä kiekollista kykyä, mikä tekee hänestä erittäin vaikean pysäytettävän.

Seuraura

Räty on Oulun Kärppien oma kasvatti. Hän oli kaudella 2016–2017 C-nuorten SM-sarjan runkosarjassa 21 syöttöpisteellään joukkueensa paras syöttäjä isoveljensä Aku Rädyn kanssa. Aatu Räty voitti kauden päätteeksi C-nuorten SM-hopeaa. Hänet palkittiin C-nuorten SM-sarjan parhaana hyökkääjänä Sami Kapanen -palkinnolla sekä valittiin sarjan tähdistökentälliseen. Kaudella 2017–2018 Räty jakoi tehoilla 35+30=65 koko C-nuorten SM-karsintojen maalipörssin voiton Ässien Eero Niemen kanssa ja hän sijoittui pistepörssissä kolmanneksi. Räty voitti myös tehoilla 10+21=31 C-nuorten SM-sarjan runkosarjan syöttöpörssin sekä sijoittui pistepörssissä toiseksi edellään vain SaiPan Aleksi Sinkkonen. Hän voitti kauden päätteeksi C-nuorten SM-pronssia. Räty palkittiin pistepörssivoitostaan Reijo Leppänen -palkinnolla. Hänet palkittiin myös koko sarjan parhaana pelaajana Esa Tikkanen -palkinnolla, parhaana hyökkääjänä Sami Kapanen -palkinnolla sekä valittiin tähdistökentälliseen. Räty pelasi osan kaudestaan myös Kärppien B-nuorissa, jossa hän voitti SM-pronssia.
Alkukauden 2018–2019 Räty pelasi Kärppien B-nuorissa, mutta suurimman osan kaudestaan hän pelasi kuitenkin seuran A-nuorissa. Räty pelasi pelasi runkosarjassa 41 ottelua tehopistein 17+14=31. Hänet valittiin A-nuorten SM-liigan helmikuun 2019 kuukauden nuoreksi pelaajaksi. Pudotuspeleissä Räty pelasi kymmenen ottelua tehopistein 4+8=12, joilla hän oli Kärppien paras syöttäjä Niko Kuirin kanssa sekä toiseksi paras pistemies Ville Heikkalan jälkeen. Räty voitti kauden päätteeksi A-nuorten SM-sarjan Suomenmestaruuden. 
Toukokuussa 2019 Räty teki Kärppien kanssa kolmivuotisen SM-liigasopimuksen. Hän aloitti kauden 2019–2020 seuran A-nuorissa, joita Räty edusti myös Junior Club World Cupissa voittaen pronssia. Hän teki SM-liigadebyyttinsä vain 16-vuotiaana runkosarjan kuudennella kierroksella 24. syyskuuta 2019 vieraissa Tapparaa vastaan, jolloin myös Rädyn isoveli Aku teki liigadebyyttinsä. Veljeksille avautui paikka Kärppien kokoonpanosta, kun Jussi Jokinen määrättiin pelikieltoon ja Janne Pesonen kärsi pienestä vammasta. Heidät merkittiin joukkueen kakkosketjuun yhdessä Jari Sailion kanssa, jossa Aatu pelasi sentterinä. Hän sai ottelussa jääaikaa 15.10 minuuttia. Räty sai ottelussa myös syöttöpisteen veljensä Akun tekemään ylivoimamaaliin. Hän keräsi ottelusta teholukeman –1. Liigauransa avausmaalin Räty teki seuraavassa ottelussa 28. syyskuuta 2019 Tampereen Ilvestä vastaan. Hän keräsi ottelussa myös yhden syöttöpisteen veljensä Akun tekemään maaliin. Aatu Rädyn tekemä avausmaali jäi Kärppien 5–0-voittoon päättyneen ottelun ratkaisumaaliksi. Pasi Arola valitsi hänet ottelun Alumnien tähtien ykköstähdeksi.

Maajoukkueura

Räty pelasi alle 18-vuotiaiden MM-kilpailuissa vuonna 2019 ja Hlinka Gretzky Cupissa vuonna 2019. Hän pelasi myös World U-17 Hockey Challengessa vuonna 2018, jolloin Räty voitti hopeaa. Hän oli Suomen paras maalintekijä kolmella osumallaan. Yhteensä Räty on pelannut 45 poikien maaottelua.

Muuta

Rädyn isoveli Aku kuuluu myös Kärppien SM-liigajoukkueen sopimuspelaajiin. Akulla on myös Arizona Coyotesin NHL-varaus vuodelta 2019. Veljekset ovat yli vuoden ikäerostaan huolimatta pelanneet lähes kaikki juniorivuotensa samoissa joukkueissa ja usein myös samoissa ketjuissa. Veljesten isä Tuomo Räty pelasi omalla urallaan hyökkääjänä yhteensä 71 SM-liigaottelua JyP HT:ssä. Hän on myöhemmin valmentanut poikiaan Kärppien junioreissa.